Tveir af hverjum þremur landsmönnum telja uppsagnir á skrifstofu Eflingar óréttlætanlegar. Tæp tuttugu prósent landsmanna segjast sammála því að hópuppsögnin hafi átt rétt á sér.
Yfir 67 prósent þátttakenda í nýjum þjóðarpúlsi Gallup, segjast ýmist mjög, frekar eða að öllu leyti ósammála því að hópuppsögn innan Eflingar hafi verið réttlætanleg. Um þrettán prósent tóku ekki afstöðu og tæp 20 prósent sögðust ýmist að öllu leyti, mjög eða frekar sammála því að rétt hefði verið að segja upp öllu starfsfólki.
Athygli vekur að fólk yfir sextugu er líklegra en yngra fólk til þess að telja hópuppsögnina réttlætanlega. Þá eru einnig þeir sem hafa minni menntun líklegri en aðrir til þess að sjá réttmæti hópuppsagnarinnar, auk þeirra tekjulægri.
Kjósendur Flokks fólksins eru þeir sem helst styðja hópuppsögnina, þó eru það aðeins þrjátíu prósent þeirra svarenda. Þeir sem síst styðja uppsagnirnar eru kjósendur Framsóknarflokksins, en aðeins 7 prósent þeirra sögðust telja hópuppsögnina réttlætanlega.
Á morgun, á baráttudegi verkalýðsins, tekur gildi uppsögn allra starfsmanna á skrifstofu Eflingar, að frátöldum sjö ráðgjöfum frá VIRK endurhæfingu. Efling hefur auglýst störf á skrifstofunni undanfarnar vikur og rann umsóknarfrestur út í gær. Ekki hafa fengist upplýsingar um fjölda umsækjenda og Sólveig Anna Jónsdóttir, formaður Eflingar, hefur ekki svarað beiðnum fréttastofu um viðtal í dag.
Yfirgnæfandi meirihluti landsmanna telur uppsagnir á skrifstofu Eflingar óréttlætanlegar.